b'\n_START_ARTICLE_\nEm\xc3\xadlia Bar\xc3\xb3 i Sanz\n_START_SECTION_\nBiografia\n_START_PARAGRAPH_\nEm\xc3\xadlia Bar\xc3\xb3 i Sanz va iniciar-se en el teatre a la infantesa, com la seva germana Ant\xc3\xb2nia. Va debutar als 12 anys i amb disset ja va actuar al Teatre \xc3\x8dntim, en petits papers en els muntatges d\xe2\x80\x99Interior, de Maurice Maeterlinck, i Blancaflor, d\xe2\x80\x99Adri\xc3\xa0 Gual, el 1899. L\xe2\x80\x99any seg\xc3\xbcent, va passar al Teatre Romea, on treballaria diverses temporades. L\xe2\x80\x99any 1904 va anar a Madrid amb la companyia d\xe2\x80\x99Enric Borr\xc3\xa0s. Posteriorment, de nou a Barcelona, va treballar com a actriu destacada dels Espectacles i Audicions Graner, al Principal, amb papers principals, com el de Maria a La santa espina (1907), de Guimer\xc3\xa0, o tamb\xc3\xa9 Rosina a El barber de Sevilla, de Beaumarchais, tradu\xc3\xafda per Carles Capdevila, el seu marit._NEWLINE_Va ser protagonista en obres del teatre catal\xc3\xa0, com ara Sainet trist, d\xe2\x80\x99\xc3\x80ngel Guimer\xc3\xa0, Nausica (1912), de Joan Maragall i L\xe2\x80\x99auca del senyor Esteve (1917), de Santiago Rusi\xc3\xb1ol. Aix\xc3\xad mateix, va actuar en obres universals, com Prometeu encadenat, d\xe2\x80\x99\xc3\x88squil; L\xe2\x80\x99avar, de Moli\xc3\xa8re, o Els teixidors de Sil\xc3\xa8sia, de Gerhart Hauptmann. Va ser primera actriu les dues temporades del Sindicat d\xe2\x80\x99Autors Dram\xc3\xa0tics Catalans (1912-1913). Va actuar amb \xc3\xa8xit a les sales m\xc3\xa9s importants de l\xe2\x80\x99escena barcelonina: el Teatre Principal, el Romea i el Novetats._NEWLINE_Em\xc3\xadlia Bar\xc3\xb3 va contribuir a la represa del teatre catal\xc3\xa0 durant la postguerra actuant en obres de Josep Maria de Sagarra, com L\xe2\x80\x99hereu i la forastera (1948), Les vinyes del Priorat (1950), L\xe2\x80\x99alcova vermella (1952), L\xe2\x80\x99amor viu a dispesa (1952) o El senyor Perramon (1960), la coneguda adaptaci\xc3\xb3 de L\xe2\x80\x99avar de Moli\xc3\xa8re feta per Sagarra i protagonitzada per Joan Capri. Tamb\xc3\xa9 va excel\xc2\xb7lir com a actriu de car\xc3\xa0cter fins pocs anys abans de morir. Per a l\xe2\x80\x99historiador teatral Francesc Curet, Em\xc3\xadlia Bar\xc3\xb3 \xc3\xa9s una \xe2\x80\x9cprimera actriu absoluta\xe2\x80\x9d, que descriu aix\xc3\xad: \xe2\x80\x9ces caracteritzava per una finor d\xe2\x80\x99esperit i una suavitat de forma, dots que amorosia amb la seva veu clara i cristal\xc2\xb7lina, d\xe2\x80\x99una agradosa musicalitat\xe2\x80\x9d (1967: 518). Per a N\xc3\xbaria Espert, Em\xc3\xadlia Bar\xc3\xb3 va ser qui va despertar la seva vocaci\xc3\xb3 teatral, gr\xc3\xa0cies a la credibilitat que despertaven les seves actuacions.'